**Záznam z rokovania pracovnej skupiny „verejné obstarávanie IKT“ uskutočneného dňa (14.12.2021) o 13.00 hodine prostredníctvom použitia aplikácie MS Teams.**

1. Predseda pracovnej skupiny „verejné obstarávanie IKT“ Kristian Hodossy privítal účastníkov rokovania pracovnej skupiny, pričom v prvom kroku overil prítomnosť členov pracovnej skupiny. Predseda pracovnej skupiny konštatoval vo vzťahu k prezencii účastníkov nasledovné:

Prítomní:

|  |  |
| --- | --- |
| MIRRI SR | Hodossy, Bezek, Hladík, Raučina |
| ÚVO | Majchrák, Luhový |
| Únia miest Slovenska | Dolinský |
| MDaV SR | Minarovič |
| DEUS | Omasta |
| ŠÚ SR | Neborášek |
| ITAS | Marek |
| MK SR | Machel |
| UJD SR | Cigánekova |
| NASES | Švantner |
| **Prizvaní hostia** |  |
| MIRRI SR | Svetlošák |
| **Ospravedlnili sa** |  |
| PMÚ SR | Ondruš |
|  |  |
|  |  |

Predseda pracovnej skupiny predstavil témy zasadnutia pracovnej skupiny, ktorými sú:

* verejné obstarávanie cloudových služieb – iniciatívy vedené MIRRI,
* zapracovanie inkrementu a iných námetov do prílohy č. 6 koncepcie nákupu IT – rozdeľovanie IT zákaziek na časti,
* novela zákona o ITVS – zmena ustanovení týkajúcich sa povinností pri verejnom obstarávaní obstarávaní.

Predseda pracovnej skupiny pristúpil k predstaveniu jednotlivých tém a zároveň vyzval prítomných k diskusii.

1. **Verejné obstarávanie cloudových služieb**

Predseda pracovnej skupiny nadviazal na predchádzajúcu pracovnú skupinu, ktorá sa konala v júni 2021 a predstavil iniciatívy MIRRI SR v tejto téme, ktorými je obstarávanie cloudových služieb v rámci projektu „open data“ a zámer vytvoriť centrálny kanál pre nákup cloudových služieb vo forme cloudových kreditov. Do témy sa zapojil za MIRRI pán Svetlošák, ktorý priblížil proces opisu predmetu zákazky a určovanie predpokladanej hodnoty zákazky (ďalej len „***PHZ***“). Taktiež boli zmienené technické vlastnosti a špecifiká cloudových služieb. Zástupcovia MIRRI SR k tejto téme konštatovali prípravu metodického usmernenia, ktoré bude zohľadňovať špecifiká obstarávania cloudových služieb. Do témy sa zapojil p. Luhový za ÚVO, ktorý spomenul ako alternatívu, využitie postupov súťažného dialógu. Pán Marek zástupca ITAS vo vzťahu k problematike prezentoval názor, že pri obstarávaní softvérového diela je potrebné ponechať na uchádzača požiadavky na infraštruktúru (vrátane cloudu) a v prípade ak takúto požiadavku nesprávne definoval, znáša náklady na dodatočné zabezpečenie infraštruktúry. Určite by toto nemalo byť na pleciach verejného obstarávateľa. Pán Minarovič ako zástupca MDaV SR uviedol, že súťažný dialóg nie je správnym riešením a taktiež konštatoval, že pri vyhodnocovaní víťazného uchádzača takéhoto projektu treba zohľadňovať celkovú cenu dodávky, ako aj cenu za potrebné cloudové služby. Záverom pani Cigánekova požiadala o posúdenie požiadavky zaslanej MIRRI SR e-mailom a zástupcovia MIRRI SR prisľúbili písomné zodpovedanie dotazov.

Záver: **MIRRI SR bude informovať pracovnú skupinu o výsledkoch verejného obstarávania cloudových služieb v rámci pilotného projektu a tiež predstaví konkrétny návrh centrálneho rámca/rámcov pre obstarávania cloudových služieb.**

1. **Návrh zmeny prílohy č. 6 koncepcie nákupu IT vo verejnej správe (rozdeľovanie IT zákaziek na časti)**

Predseda pracovnej skupiny predstavil návrh revidovať prílohy č. 6 koncepcie nákupu IT vo verejnej správe (ďalej len „**príloha č.6**“), z dôvodu úlohy z revízie výdavkov IT spadajúcej do gescie MIRRI SR, ako aj z dôvodu existencie inštitútu „inkrement“, ktorý vyplýva z vyhlášky č. 85/2020 Z. z. o riadení projektov. V rámci revízie prílohy č. 6 MIRRI SR navrhuje zmeniť prístup k dĺžke SLA po implementácii diela vrátane zmeny prístupu k dĺžke opcií. Pán Bezek vysvetlil myšlienku, ktorá je za zmenou, tzn. ide o snahu vyhnúť sa takým postupom kedy sa SLA obstará na 5 rokov a jej súčasťou bude opcia na ďalších 5 rokov. Návrh MIRRI SR je nastaviť koncept s rozsahom v trvaní SLA 3 roky a opciou na ďalšie dva roky. Pán Marek ako zástupca ITAS uviedol, že opcia mala byť ponímaná ako možnosť predĺžiť SLA v prípade spokojnosti a to postupne, zakaždým o 1 rok. Zároveň dodal, že režim, v ktorom prinútime verejného obstarávateľa obstarávať každých 5 rokov, bez možnosti ďalšej opcie nie je dobrým riešením a dodal, že musíme pri novom obstarávaní zohľadniť tranzitívne náklady (minimálne suma ročnej prevádzky informačného systému). Pán Minarovič dodal, že týmto návrhom by sme skrátili de facto trvanie SLA na 5 rokov, pričom sme konštatovali v koncepcii nákupu IT, že dĺžka SLA by mala zohľadňovať životnosť ISVS. Argument MIRRI SR za touto zmenou je ten, že v opcii vidí fixovanie ceny na dlhé obdobie do budúcnosti. V rámci diskusie došlo k zhode natom, že do revízie prílohy č. 6 by mohla byť transponovaná zmena v znení, že SLA by nebola skrátená na 5 rokov, ale bola by doplnená opcia na ďalších 5 rokov, s tým že predĺženie by mohlo byť realizované výlučne na 1 rok a to 5 krát za sebou.

Záver:

**Predseda pracovnej skupiny zašle členom pracovnej skupiny návrh revízie prílohy č. 6, s tým že zmeny týkajúce sa dĺžky SLA vrátane realizácie opcií budú dohodnuté detailne medzi niektorými účastníkmi.**

1. **Novela zákona o ITVS**

Predseda pracovnej skupiny na úvod uviedol, že v procese je novela zákona o ITVS a v prípade potreby zmeny ustanovení týkajúcich sa povinností pri obstarávaní informačných technológií je na mieste otvoriť diskusiu k prípadným zmenám. Konkrétne bol spomenutý explicitný odkaz na využívanie licencie EUPL a modifikácia tohto ustanovenia. Pán Marek konštatoval, že uvedené ustanovenie nejasným spôsobom odkazuje na kybernetickú bezpečnosť a súvisiace aspekty, pričom tiež uviedol, že dnes už máme koncept, v rámci ktorého sa podarilo rozdeliť licencovanie diela na takzvanú custom časť a takzvanú modulárnu časť (táto môže byť dodávaná aj ako EUPL licencia). Pán Machel k danej téme uviedol, že štátna a verejná správa by mala uvažovať o inšpirácii Veľkou Britániou vo veci vytvorenia vlastnej licencie a licenčných podmienok verejnej správy. K tejto téme predseda pracovnej skupiny uviedol, že táto iniciatíva je rokovaná na vyššej úrovni, ale nejde v súčasnosti o tému na fórum tejto pracovnej skupiny. Pán Marek na záver dodal, že je na mieste uvažovať o zmene paragrafového znenia týkajúceho sa EUPL licencie, takým spôsobom aby bolo znenie zákona o ITVS zrozumiteľnejšie.

Záver: **MIRRI SR po prerokovaní s odborom zodpovedným za návrh novely zákona o ITVS zistí možnosti zmeny tohto ustanovenia a v prípade potreby predloží návrh právnej úpravy na pracovnú skupinu.**

Predseda pracovnej skupiny ukončil zasadnutie pracovnej skupiny.